Kommissionens forordning (EF) nr. 2268/2003
af 22. december 2003
om forlængelse af gyldighedsperioden for forordning (EF) nr. 812/2003 om overgangsforanstaltninger i henhold til forordning (EF) nr. 1774/2002 for så vidt angår indførsel og transit af visse produkter fra tredjelande
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets forordning (EF) nr. 1774/2002 af 3. oktober 2002 om sundhedsbestemmelser for animalske biprodukter, som ikke er bestemt til konsum(1), senest ændret ved Kommissionens forordning (EF) nr. 808/2003(2), især artikel 32, stk. 1, og
ud fra følgende betragtninger:
(1) Ved forordning (EF) nr. 1774/2002 er der fastsat en fuldstændig revision af EF-bestemmelserne om animalske biprodukter, som ikke er bestemt til konsum, hvorved der er indført en række strenge krav vedrørende indførsel og transit.
(2) Ved Kommissionens forordning (EF) nr. 812/2003(3) er der for tredjelande fastsat overgangsordninger gældende indtil den 31. december 2003, ifølge hvilke hidtidige certifikatmodeller kan accepteres for harmoniserede produkter, således at der gives længere tid til tilpasning til de nye krav og handelsforstyrrelser undgås. Overgangsordningerne var også nødvendige, for at de i artikel 29, stk. 7, omhandlede nationale certifikater fortsat kunne anvendes, indtil artikel 29, stk. 6, i forordning (EF) nr. 1774/2002 og opdateringen af bestemmelserne om handel og indførsel i bilag VII og VIII samt opdateringen af certifikatmodellerne i bilag X til nævnte forordning er gennemført.
(3) Disse opdateringer og nye sundhedscertifikatsmodeller vil snarest blive godkendt. Det er imidlertid nødvendigt at forlænge den overgangsperiode, der er fastsat i forordning (EF) nr. 812/2003, for at afslutte godkendelsesprocedurerne og for at give tredjelande mulighed for efterfølgende tilpasning til den nye sundhedscertifikatsmodel.
(4) Forordning (EF) nr. 812/2003 bør derfor ændres i overensstemmelse hermed.
(5) De i denne forordning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -
UDSTEDT FØLGENDE FORORDNING:
Artikel 1
Ændring af anvendelsesdatoen
1. I artikel 1, stk. 1, i forordning (EF) nr. 812/2003 ændres "31. december 2003" til "30. april 2004".
2. I artikel 2, andet punktum, i forordning (EF) nr. 812/2003 ændres "31. december 2003" til "30. april 2004".
Artikel 2
Ikrafttrædelse
Denne forordning træder i kraft på og anvendes fra tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 22. december 2003.